정조 11년 · 목
敎曰今日動駕時擊錚人豈必踰日且値齋日除刑推捧草供以入事分付又敎曰今日上言二十九張一竝啓下皆令限內回啓○甕津生員金配元爲行營軍校料布事甕津民人李信遇爲移設行營事長湍幼學許杓爲其父承襲封君事鐵山忠義衛裵聖哲爲其十一代祖孟達敵愾功臣子孫侵役事木川幼學李義恒爲其祖贈職事居昌幼學朴光爀爲其前倅金鍾赫更莅本邑事茂山幼學胡昌祖爲其五代祖節義後孫付料事定州幼學石明喆爲屯畓還給事議藥同參李行訥爲其曾祖孝行旌褒事忠州學生金麗光妻李氏爲其夫家繼後事連山草土人金芝秀爲其本生家繼後事公州幼學許權爲郭守熀孝行旌褒事昌寧幼學成萬基爲朴震翰孝行旌褒事新漢幼學李致大爲其父孝行旌褒事西部閑良金再亮爲其五代祖節義幷享褒忠祠事公州幼學盧炳植爲李德躋孝行旌褒事長淵幼學白履章爲其祖孝行贈職事永川幼學金宗濂爲故掌令李甫欽忠節陞配臨皐書院事咸陽幼學盧岐爲林運孝行旌褒事昌寧幼學河必淙爲成大乙孝行旌褒事成川幼學金應慶爲尹瑾學行請配鶴翎書院事彥陽私奴大得爲其上典曺晚昌蒙放事長淵幼學姜載坤爲屯畓還給民人事北部良女柳召史爲其夫李光雲放釋事驪州良女李召史爲壓良呼冤事咸平幼學李養直爲其祖伸雪事安岳私奴奉才爲其上典鄭德煥放釋事通津李召史爲其夫朴舜佐殺獄事南部幼學鄭東徽爲其山訟事敎以誠如所訴中官手本未可取信一邊之言亦不可偏聽卽令地方官詳査報來後狀聞此上言幷出給畿伯處○備邊司啓言甕津生員金配元上言以爲甕津所江分設之後百弊層生軍民不能支堪欲除分役之痼弊移住之糜費合設之議其來已久矣蓋甕津三面環山一帶控海址基衍闊土地肥饒前臨大洋左通畿甸捍衛之流峙旣鞏賦役之道里亦均東備西守北瞭南望莫便於所江則地盡之頭築土添基架巖構屋址基孔隘無田可耕闔境民願惟在合設本營而行營校卒合設於所江者其所賴活給代料布而已若合設於本營則料布恐或移施於本營校卒以此疑懼轉成掣礙行營旣是關防重地其在捍禦之道別擇中軍恒留行營給代料布勿移自在則庶免蕩析之地乞蒙天恩云狀頭金配元限內不爲現身依法典勿施不待朝令如是紛起萬萬可駭請令道臣嚴治懲後從之又啓言甕津民人李信遇等上言以爲所江處要衝之地壤接登萊水連胡地風高六朔移住甕津風和六朔在於所江殘民官屬往來之際所費無數一營空虛主張無人移主甕津之後校卒吏隸之弄奸逋欠皆由於空營如此至殘之邑分排軍校吏隸於行營勢難成樣而半年則廢棄農務追逐唐船貧民何以資生乎俾蒙保存之澤事乞蒙天恩云矣甕津所江之合營便否甲乙之論不無參差從當深加講究仰請處分而民人之如是上言萬萬猥濫請上言勿施令道臣各別嚴治以杜後弊從之○忠勳府啓言長湍幼學許杓上言以爲其父前同知潝卽陽平君許俊六代嫡長孫旣經二品未蒙承襲之典事係至冤特許承襲封君事乞蒙天恩云矣其父潝之雜技加資遞兒同知今過二十年而臣府之不得遽許封君者意蓋出於審愼且日後紛紜之弊在所當禁故甲辰八月許杓之上言也覆啓勿施儘有所據今此又煩天聽極涉屑越請置之從之又啓言鐵山忠義衛裵聖哲上言以爲渠卽敵愾功臣裵孟達十一世孫而僻在邊隅賴其先蔭每式年修正世系於勳府以爲支保矣近來人心不古未免身役不得支保將至渙散之境幷蒙頉下事乞蒙天恩云矣正勳子孫勿侵身役明有事目則呈狀臣府行關該道亦足頉下今乃猥煩極涉痛駭請分付本道裵聖哲嚴刑懲勵以杜後弊敎以無賄未頉致此煩籲此後則申飭僚堂俾勿如是屑越事一堂上知悉本事猥則猥矣非法典條令之外自本府懲治○吏曹啓言木川幼學李義恒上言以爲其祖命達戊申逆變倡義冒刃生縳厚基將欲獻馘之際安竹之賊彌滿不得通道乃詣稷山助防將所則助防將云汝固不得自詣京將爲汝上達不得已授賊首而還及其記功之日只錄一等之勳而不得一命之官請蒙褒贈之典云矣義恒之敢請格外之恩典極涉猥越請勿施從之又啓言居昌幼學朴光爀上言以爲丁酉府使金宗赫曾著善治之績更請本邑來莅之典云矣邑民頌官已是不美之習而今於年久之後敢以更莅爲請者萬萬猥越上言文字之違格猶屬細故請勿施狀頭令道臣嚴治俾懲遐俗從之○戶曹啓言茂山幼學胡昌祖上言以爲其五代祖尙德皇朝翰林士表之孫也世値滄桑意在踏海逃入我東仍居于茂山先朝乙巳特下收錄子孫付料留京之命又下錄用之命故聚族感泣二千長路艱辛致身而戶曹以事在久遠不許付料客地歉歲糊口無路令該曹付料事乞蒙天恩云矣二去丙午年因筵臣陳達茂山居胡斗弼依西北別付料例付料矣今辛丑年因胡政重呈訴本曹以斗弼料窠仍爲許付未久作故今此胡昌祖援引二人之例不可謂全然無據而莫重料祿有難遽議請置之敎以別有傳敎以此施行○敎曰茂山胡尙德事令人至今歎賞蹈海之忠無愧故人後孫之特命收錄留京付料已有先朝成命在今日追述之道豈敢不遵守聖意今因上言回啓旣覺得此後胡氏後孫如無授祿窠不待下敎直爲給料如別付料例事一遵定式施行子孫中一人卽令軍門待窠調用後草記事一體分付○賑恤廳啓言定州幼學石明喆上言以爲定州所在賑廳屯畓自是民畓而庚子因陳告人崔道辰誣訴書吏張雲成不復卞明誤屬本廳樣滿紙構誣其父以本牧座首在囚致斃定州所在屯畓還屬民人仍治雲成符同之罪以雪其父冤死之恨事乞蒙天恩云矣大抵本事儘有委折庚子年咸鏡監司臣鄭民始爲本廳堂上時出身李弘基陳告于本廳自本廳發關本道使之打量修報仍又搜得給價買得文券於簿書之中明白無疑而筒畓始築之時落種雖少盡墾之後結數隨滋毋論多寡全一筒付之本廳事理當然而民人輩猶以民畓之混入稱冤故特付寧失之義本畓二百餘石落內一百數十石落出給民間矣奸民敢生僥倖之計來訴本廳者非止一再而民始及臣連爲退却矣乙巳正月朴聖采擊鼓同年四月石明喆上言啓下備局趙時俊或以刑判或以有司堂上連爲防塞回啓仍請定配蒙允今乃以民始與臣欲爲出給而時俊獨爲防塞樣誣罔天聽已極痛惋至於張雲成不過以本廳書吏發問防題回啓時聽令使喚而已稱以構誣者欲爲移罪於下吏之計本畓得失不出於本廳與民人兩處則座首何關而公然至於瘐死獄中乎指無爲有意在恐動此等蔑法之類不可尋常論勘請移送秋曹各別嚴刑照律遠配敎曰民習萬萬駭痛不可不嚴加懲治以防奸民頑濫之習而原其本事極涉殊常亦不可不一番行査設令眞是漏結若無陳告之人本廳何從以知之觀於三分二還給民人而本廳能免勒奪之罪乎大抵朝家之最素切痛者牟利輩之陳告也貪其四一之賞指告烏有之地符同作奸弊無紀極畢竟所受困者邑與民也年前頒式蓋期無刑此事則似屬於令前指告人作俑之罪不可仍置陳告不實告人刑配之律載在續典又不可謂之令前陳告人及上言狀頭幷令刑判嚴加究覈以聞俾絕指告之路俾杜民邑之弊陳告人如不直招爲先嚴刑取招○禮曹啓言議藥同參李行訥上言以爲其曾祖故知中樞府事時聖根天之孝卓異之行炳朗一世又以精通歧黃之術屢蒙天褒請旌閭令該曹稟處矣今此李時聖孝行請依新頒定式請令京兆待明年歲首廣探公議論理報來後稟處敎曰其曾祖故醫官李時聖效勞三朝至蒙世醫之隆褒丁酉一疏聞猶凛然加之在家行誼如是篤厚此正忠孝無二致前次屢見祈懇之單而尙未許施不可無階梯故耳今則已經食物之典雖準施所願似不至屑越故醫官李時聖特許棹楔其孫方在內局時聖丁酉疏及事蹟使之持來提調入侍率入又啓言忠州故學生金麗光妻李氏上言以爲其家翁金麗光卽宣廟朝配享功臣左議政金貴榮六代孫也有子時擇不幸早夭故以時擇十二寸以成之子好童立後而偶覊惡疾屢年沈痼又無嗣續奉功臣祀幾至絕祀特爲罷養以時擇同姓四寸弟時復第二子禹鉉更許立後俾奉不祧之祀云矣好童旣覊惡疾則揆以事理參以人情不可奉不祧之祀依願罷養禹鉉特許立後似宜而一邊之言有難取信請令本道査實報來後稟處從之又啓言連山草土人金芝秀上言以爲其伯叔父以累代奉祀之人無子行可繼之人故渠且無兄弟而所重在焉出繼於伯叔父矣生家將至絕祀以其同姓十七寸叔始澤第三子德三立爲其生父弘潑之後而其生父母俱沒受者無人不得循例呈狀乞令該曹稟處矣此等特許立後旣有受敎請特爲立後從之又啓言公州幼學許權等上言以爲沃川故進士郭守熀孝行卓異請旌褒事令該曹稟處矣請依新頒定式令道臣待明年論理狀聞後稟處從之又啓言昌寧幼學成萬基等上言以爲本縣故士人朴震翰孝行卓異請旌褒事令該曹稟處矣請依新頒定式令道臣待明年論理狀聞後稟處從之又啓言新溪幼學李致大上言以爲其父故同知元素懿行誠孝生旣給復則死合旌閭事令該曹稟處矣請依新頒定式令道臣待明年論理狀聞後稟處從之又啓言西部閑良金再亮上言以爲其五代祖故判官雲與遼東伯金應河死生相杖共赴深河之役一時循節其忠肝義膽一而二二而一也自朝家特贈佐貳又施棹楔當追配於褒忠祠事令該曹稟處矣其忠義炳烺有足欽聳而旣贈佐貳又施棹楔朝家褒尙亦云至矣請置之從之又啓言公州幼學盧炳植上言以爲其鄕中李德躋孝行卓異請旌褒事令該曹稟處矣請依新頒定式令道臣待明年歲首論理狀聞後稟處從之又啓言長淵幼學白履章上言以爲其祖故學生壽峻以近道之資有出天之孝令該曹以施當行之典事稟處矣壽峻孝誼學行曾在甲戌選入於道臣狀聞其時臣曹覆奏以除職達下于今三十年尙未蒙恩其子敏祥又於昨年上言臣曹覆奏令吏曹稟處事判下而吏曹未及覆啓而壽峻作故有此卓異之行生旣承除職之命死宜施贈職之典而道臣査啓方在吏曹請令詳考稟處敎以該曹之尙不擧行殊可訝也贈職待後政施行事分付又啓言永川幼學金宗藩等上言以爲故掌令李甫欽忠節依皇甫仁贈諡例俾推易名之典與皇甫仁特許躋配於臨臯書院事令該曹稟處矣李甫欽旣已復官贈職又命設壇立碑祭以春秋則朝家褒揚之節美且盛矣躋享之典有不可輕議非四件而多士呼籲有違格例請置之從之又啓言咸陽幼學盧歧等上言以爲甚鄕林運行誼之特異誠孝之嘉尙請旌褒事令該曹稟處矣請依新頒定式令道臣待明年歲首論理狀聞後稟處從之又啓言昌寧幼學河必淙等上言以爲其縣故通德郞成大乙至孝至行請旌閭事令該曹稟處矣請依新頒定式令道臣待明年歲首論理狀聞後稟處從之又啓言成川幼學金應慶等上言以爲故生員尹瑾卽贈參判曺好益之高弟道學之嫡傳事業之純正尤著其歿後未及躋配於其師之院依同門人朴大德例請躋配於其師曺好益之䳽翎書院事令該曹稟處矣尹瑾與朴大德所立鄕祠旣因庚申之朝令同在毀徹之中而大德則躋配瑾則未復必有區別差等而然到今追亨不可輕議且非四件請置之從之○刑曹啓言彥陽私奴太得上言以爲其上典曺晚昌錢二百兩許貸於李春泰等三兄弟二十斗落畓券以永賣樣具證筆成文典當矣厥後聞春泰等得罪巡營還推次呈官則春泰交結官吏奪取文券使其上典歸之於非理起訟構誣訟官以其出身僉知謂之假稱定配於春川其上典以五代獨身夫婦相依當其發配之日內上典關心於去留竟以冤死特放其上典以伸至冤事乞蒙天恩云矣晚昌之非理起訟在法當配而縱奴呼籲亦極痛駭請勿施敎以晚昌本罪旣非死罪其妻之辦死果如上言則所施於丁乞之死罪者豈無參量於晚昌分付本道使之詳覈虛實狀聞後稟處又啓言長淵幼學姜載坤上言以爲本邑田畓三十餘結豐川奸人李殷佐指爲逆坦落漏之物誣罔陳告於勳府及戶曹合爲五次而以其文券來歷之昭然連爲得決於營邑殷佐則至被刑配去癸卯又復締結京人朴再綏等誣告勳府捉致田民勒捧侤音癸甲大無之年連捧稅納鞭扑狼藉鷄犬一空許多民生將不得奠居前後文券一一參考推給民土事乞蒙天恩云蓋勳府與民人之相訟積有年所累度得決輒歸民人而民人之文券果爲分明本道之査報旣有所據則田土之歸之民人似無可疑而臣旣未及考閱文案終當論理稟處而旣非四件之事不待本曹之決處屢煩天聽極涉無嚴請自臣曹依律勘處從之又啓言北部良女柳召史上言以爲其夫李光雲許接報恩擧子閔師錥矣以僞造紅牌時食主人捉囚三年未蒙分揀且有老母養育無人乞蒙天恩云光雲以其食主人師錥等僞造之時爛熳參涉居間紹介之狀渠旣自服則罪犯莫重不可輕釋請置之從之又啓言驪州良女李召史上言以爲其外祖母卽抱川鄭進士之良產婢而鄭進士四寸作妾生其母矣原州居李生員稱以鄭進士女壻之曾孫僞作文券放賣於驪州朴生員處而捉去侵虐乞令該曹卽速處決云矣良賤辨別旣許登聞僞券轉賣在法當治而一邊之言有難取信請令道臣詳査決處狀聞後稟處從之又啓言咸平幼學李養直上言以爲其祖斗三之戊申冤死不過爲不察之失而名臣碩輔之前後稱冤昭昭可徵境內鄕三品之公議俱在於査啓中特許昭雪事乞蒙天恩云矣李養直之呼籲非止一再而歸之不察之科者非但猥越亦極無嚴上言勿施以伏法罪人之孫屢次煩籲極爲痛駭請嚴刑定配敎以本曹回啓雖出於嚴隄防之意事係爲先刑配分揀又啓言安岳私奴奉才上言以爲其上典鄭德煥乙巳監試上京入場而同接顚仆於多士叢中從棘圍門傍疾走扶起之際謂以越圍定配於宣川家有八耋老父遠謫三載日夜呼泣氣息奄奄同罪鄭尙翕旣已蒙放一體放釋乞蒙天恩云矣揆以情法宜有參恕而科場擅入事係不輕請上裁敎以特爲放送又啓言通津李召史上言以爲其夫朴舜佐殺獄專諉下吏之所爲其檢可知能有獄情之得當乎且㪲間之屢刑而直告則曰是乃慫惥才福之因釁而誣招則曰是果明證烏可曰此誣者直而彼直者誣也逃奴未歸現之前果是獄未具之日也追蹤未得其夫一死之外更無他策乞蒙天恩云此獄因其呼籲行査其所稱冤盡爲落空以依前同推之意覆啓蒙允今又煩瀆極涉無嚴請置之從之又啓言驪州閑良姜弼周上言以爲其子就文之殺獄洞中之議同然一辭歸之於金卜金此其檢案全失本情者也終未得一次査卞則渠之父子之判連逼殺之冤伸雪無期其將爲幽明之至冤參證酒家老嫗及諸人一幷捉致査庭一一更招究得其元犯實狀事乞蒙天恩云弼周限內不爲現身請依定式勿施從之